เอชเอสบีซีหั่นจีดีพีไทยปีนี้เหลือ1.7%
"เอชเอสบีซี" หั่น จีดีพีไทยปีนี้เหลือ 1.7% คาดกนง.ลดดอกเบี้ย 0.25 % ถึงกลางปี ดันเศรษฐกิจปี55ฟื้นตัวโต 4.5%
29 ต.ค. 2565

"เอชเอสบีซี" หั่น จีดีพีไทยปีนี้เหลือ 1.7% คาดกนง.ลดดอกเบี้ย 0.25 % ถึงกลางปี ดันเศรษฐกิจปี55ฟื้นตัวโต 4.5% 
นายเฟรเดอริก นิวมานน์ หัวหน้านักเศรษฐศาสตร์ประจำภูมิภาคเอเชีย ธนาคารเอชเอสบีซี ประเมินว่า ผลกระทบจากปัญหาอุทกภัยจะทำให้เศรษฐกิจไทยเติบโตที่ระดับ 1.7 % อย่างไรก็ตาม เชื่อว่าจะมีการฟื้นตัวอย่างรวดเร็วในไตรมาสแรกของปีหน้า จากการเร่งใช้จ่ายของภาครัฐเพื่อฟื้นฟูโครงสร้างพื้นฐานและภาคอุตสาหกรรม
"ปัจจุบันสัดส่วนหนี้สาธารณะของไทยยังอยู่ในระดับต่ำเมื่อเทียบกับประเทศอื่น ทำให้รัฐบาลยังสามารถเพิ่มการใช้จ่ายได้อย่างไม่เกิดปัญหา ประกอบกับการท่องเที่ยวที่น่าจะฟื้นตัวได้เร็ว เราจึงคาดว่าไตรมาสแรกของปีหน้าก็จะเติบโตกลับมาที่ 5 %"นายเฟรเดอริก กล่าว
ทั้งนี้ มองว่าในระยะสั้นธนาคารแห่งประเทศไทย(ธปท.)ควรปรับลดอัตราดอกเบี้ยนโยบายลง0.25% เพื่อช่วยการฟื้นตัวไปจนถึงกลางปีหน้า จากนั้นจึงปรับดอกเบี้ยกลับไปสู่ระดับ 3.5 % อีกครั้ง สำหรับในระยะยาว รัฐบาลจะต้องเร่งสร้างความเชื่อมั่นแก่นักลงทุนต่างชาติถึงแนวทางการป้องกันน้ำท่วม เพื่อใช้โอกาสนี้ดึงดูดเม็ดเงินลงทุนที่จะเข้าสู่เอเชีย เนื่องจากวิกฤตในยุโรปและสหรัฐ
สำหรับทิศทางของค่าเงินบาท เชื่อว่าจะแข็งค่าขึ้นสู่ระดับ 28.8 บาทต่อเหรียญสหรัฐภายในปีหน้า จากภาวะเกินดุลการค้าหลังจากการท่องเที่ยวฟื้นตัวและเงินประกันภัยจากบริษัทต่างชาติที่จะไหลเข้าประเทศ อย่างไรก็ตาม มองว่าจะไม่กระทบต่อความสามารถในการแข่งขันเพราะเป็นการแข็งค่าขึ้นตามค่าเงินภูมิภาค โดยยังเชื่อว่าภาคการส่งออกของไทยในปีหน้าจะเติบโตที่ระดับ 12 %